Imaqarniliaq

Utoqqaat pillugit Siunnersuisooqatigiit ataatsimiinnerannit

*Piffissaq:* Sisamanngorneq 16. decembari 2021 nal. 15.00-17.00

*Sumiiffik:* Ataatsimiittarfik 1, Kommuneqarfiup Allaffia

**Peqataapput:**Marianne Jensen, siulittaasoq

Mina Lorenzen, siulittaasup tullia

Kirsten Holm, ilaasortaq

Mikael Ludvigsen, ilaasortaq

Dorthea Josefsen, sinniisoq

Daniel Blytmann, sinniisoq

Lone Rosengreen Pedersen, kommunalbestyrelsimi ilaasortaq

Sascha Winum Petersen, allatsi

**Peqataasinnaanngitsut:**

Jakob Thorsen, ilaasortaq

Oqaluuserisassat:

1. Oqaluuserisassat akuerineqarnerat
2. Kingullermik ataatsimiinnermit imaqarniliamik akuersineq – ulloq 27. oktobari 2021
3. Ilisimatitseqatigiinneq
	1. Siulittaasumiit nalunaarutit:
4. Kommuneqarfik Sermersuumi suleqatigiinnissamut isumaqatigiissut pillugu Lone Rosengreen Pedersenip saqqummiinera.
5. Utoqqaat pillugit Siunnersuisooqatigiit suleriaasissaannik akuersineq
6. 2022-mi utoqqarnut allakkat
7. Utoqqaat pillugit Siunnersuisooqatigiit sulinissaannut ilaasortat anguniagaat
8. Kommuneqarfik Sermersuumi Utoqqaat pillugit Siunnersuisooqatigiit pillugit innuttaasunut utoqqarnut paasissutissiinissamut pilersaarut/isumassarsiat
9. Ukiumut pilersaarutit 2022
10. Taasariaqartut allat

**Ad. 1) Oqaluuserisassat akuerineqarnerat**

Oqaluuserisassat akuerineqarput.

**Ad. 2) Kingullermik ataatsimiinnermit imaqarniliamik akuersineq – ulloq 27. oktobari 2021**

Ataatsimiinnermi imaqarniliaq 27. oktobari 2021-meersoq oqaaseqaatitaqanngitsumik akuerineqarpoq.

**Ad. 3) Ilisimatitseqatigiinneq**

**Ad. 3.1 Siulittaasumit ilisimatitsissutit.**

Siulittaasup ilisimatitsissutigaa Jakob Thorsen Paamiuninngaanneersoq ataatsimiinnermi peqataasinnaasimanngitsoq. Jakob oqaluuserisassanik ataatsimiinnermi eqqartorneqartussanik nassiussinikuuvoq siulittaasullu siunnersuutit oqaluuserisassaareersuni nalequffiini atuffassissutigisassavai.

Siulittaasup siunnersuutigaa, oqaluuserisassat nassiunneqartut marluk tulliani ataatsimiinnermi oqaluuserisassanut ilanngunneqassasut.

* Utoqqarnut namminneq angerlarsimaffimminni najugaqartunut kisitsisitigut takussutissat
* Utoqqarnut kisimiittunut pulaartarneq

**Ad. 4) Kommuneqarfik Sermersuumi suleqatigiinnissamut isumaqatigiissut pillugu Lone Rosengreen Pedersenip saqqummiinera**

Suleqatigiinnissamut isumaqatigiissut ilaatigut utoqqarnut attuumassuteqartunik ukuninnga imaqarpoq:

* Kommunimi innuttaasunut matumani utoqqaat aamma ineqarnissaat pingaartinneqarpoq. Ukiuni arfinilinni tulliuttuni Nuummi ilaatigut 1.850-inik inissialiortoqassaaq.

Piviusunngortinneqarnissaanut sulinermut atatillugu akuutinneqartarnissaq Utoqqaat pillugit Siunnersuisooqatigiinnit kissaatigineqarpoq, utoqqarnut inissialiassat inissisimaneri, ilusilersorneri il.il. eqqarsaatigalugit.

* Utoqqaat pingaarutilimmik eqeersimaarfiusumillu inuuneqarnissamut tapersersorneqassapput. Kommuneqarfik Sermersuumi piffissamut 2016-2026-mut Utoqqarnik suliassaqarfimmut tunngasunik immikkoortumut pilersaarut suliarineqarpoq, politikikkut anguniakkat tunngavigineqarlutik ukiunilu taakkunani utoqqarnut tunngasunut pilersaarutaalluni. Immikkoortumut pilersaarummi ilaatigut isiginiarneqarpoq innuttaasut katitigaanerannik unammilligassat aamma qanoq utoqqaat atugaat pitsaanerpaamik qulakkeerneqarsinnaanersut. Lonemit innersuussutigineqarpoq, Utoqqaat pillugit Siunnersuisooqatigiit aamma Suliffeqarnermut Isumaginninnermullu ingerlatsiviup akornanni ullormi immikkut ittumik sammisaqarfiusussami immikkoortumi pilersaarut sammineqassasoq.
* Suli ukkatarineqarpoq inuit sulisinnaanngitsut sulisinnaasunngorsarnissaat, ilaatigut suliniut "Sulineq imminut akilersinnaasariaqarpoq” aqqutigalugu. Sulisoqarneq pillugu politikkimik suliaqartoqassaaq, ilaatigut sulisoqarniarneq ammanerusoq akuutitsinerusorlu anguniarneqassalluni, innuttaasunut innarluutilinnut aamma utoqqarnut sapaatip akunneranut akunnernik aalajangersimasuni sulersussinnaasunut inissaqartitsisoq.

Tassunga tunngatillugu Utoqqaat pillugit Siunnersuisooqatigiinnit uparuarneqarpoq, utoqqalinersialinnut sapaatip akunneranut ass. akunnerit 2-3 suliffissarsiornissaq aningaasaqarniarnikkut imminut akilersinnaanngitsoq, utoqqalinersiat ilanngaassuteqartanerannut sunniuteqartarnera pissutigalugu. Taamaattumik utoqqalinersialinnut sulerusukkaluartunulluunnit suliffissarsiornissaq orniginarsagaanngippallaarpoq.

Lonemit siunnersuutigineqarpoq, Utoqqaat pillugit Siunnersuisooqatigiit Suliffeqarnermut Isumaginninnermullu Ingerlatsivimmut saaffiginnissasut, utoqqalinersialinnut ilanngaassueriaaseq pillugu ersarissaanissaq siunertaralugu..

Lone qujassuteqarpoq Utoqqaallu pillugit Siunnersuisooqatigiinnik ataatsimeeqateqarnini nuannaarutigineqarlugu. Qilanaarinerarpaa Utoqqaat pillugit Siunnersuisooqatigiit naapeqqinnissaat Suliffeqarnermut Isumaginninnermullu Ataatsimiititamik ukiumoortumik ataatsimeeqatigiilerpata.

**Ad. 5) Utoqqaat pillugit Siunnersuisooqatigiit suleriaasissaannik akuersineq**

Utoqqaat pillugit Siunnersuisooqatigiit oqaluuserisassanut ilanngullugu suleriaasissamut siunnersuut nassiuppaat. Suleriaasissap eqqartorneqarnerani, Utoqqaat pillugit Siunnersuisooqatigiit annikitsumik aaqqitassaqarput kiisalu tassunga ilanngussassaqarlutik.

* Utoqqaat pillugit Siunnersuisooqatigiit ukiumut 4 - 6-eriarlutik ataatsimiittassapput, naapeqatigiinnikkut imaluunniit video/oqarasuaatit atorlugit.
* Utoqqaat pillugit Siunnersuisooqatigiinni ilaasortaq peqataasinnaanngippat, sinniisussaq ilaasortaq sinnerlugu peqataassaaq.
* Ataatsimiinnermi imaqarniliamut missingersuut piaartumik ilaasortanut nassiunneqartassaaq, kingusinnerpaamillu tulliani ataatsimiinnissamut oqaluuserisassat nassiunneqarnerannut ilanngullugu akuersissutigisassatut nassiunneqartassalluni.
* Utoqqaat pillugit Siunnersuisooqatigiit namminneerlutik sammisassaqartitsiviit aqutsisuinik, utoqqaat peqatigiiffiinik, kattuffinnik, utoqqaat illersuisuannik peqatigiiffinnillu allanik utoqqaat pillugit suliassaqarfimmut attuumassuteqarsinnaasunik ataatsimeeqateqarnissamik suliniuteqarsinnaapput.
* Kommuunimi utoqqaat pillugit politikkiliortoqartillugu imaluunniit utoqqarnut tunngasunik suliniutinik aalajangersimasunik ingerlatsisoqartillugu Utoqqaat pillugit Siunnersuisooqatigiit akuutinneqartarnissartik kissaatigaat.

Suleriaasissaq ulloq 16. decembari 2021-mi qulaani taaneqartut ilaliullugit akuersissutigineqarpoq.

**Ad. 6) 2022-mi utoqqarnut allakkat**

Suliffeqarnermut Isumaginninnermullu Ingerlatsivik ukiut tamaasa utoqqarnut utoqqalinersiaqalernissamut ukiorititanut piumasaqaatinut naammassinnissimasunut allakkanik nassiussisarpoq. Ingerlatsivimmit kissaatigineqarpoq allakkiap Utoqqaat pillugit Siunnersuisooqatigiinnit oqaaseqarfigineqarnissaa.

Utoqqaat pillugit Siunnersuisooqatigiinnit ippigineqarpoq, sooq aatsaat ornigulluni utoqqalinersialinnut korti pissarsiarineqarsinnaanersoq siunnersuutigineqarporlu utoqqalinersialinnut kortip utoqqalinersiaqalernissamut akuersisoqarneranik allakkamut ilaatillugu nassiunneqartarnissaa.

Tassunga ilanngullugu Utoqqaat pillugit Siunnersuisooqatigiinnit apeqqutigineqarpoq, allattorsimaffeqarnersoq utoqqalinersialinnut kortip sunut atorneqarsinnaanera pillugu. Allattorsimaffimmik pioreersoqarpat allakkamut pineqartumut ilanngullugu nassiunneqartariaqarpoq.

Utoqqaat pillugit Siunnersuisooqatigiit qujassutigaat allakkiaq oqaaseqarfigisassanngorlugu ingerlateqqinneqarsimammat, kommunillu innuttaasut pisinnaatitaaffii pillugit ilisimatitserusussuseqarnerat iluarisimaarlugu.

**Ad. Utoqqaat pillugit Siunnersuisooqatigiit sulinissaannut ilaasortat anguniagaat**

Ataatsimiinnermi kingullermi ilaasortat tamarmik siunnersuisooqatigiit sulineranni anguniarusutaminnik saqqummiussipput. Siulittaasoq ataatsimiinnermi kingullermi peqataasinnaasimanngilaq, taamaattumillu ataatsimiinnermi matumani anguniarusutaminik saqqummiussissalluni.

Marianne ilisimatitsivoq, ataatsimiinnermi kingullermi ilaasortat anguniagassatut takorluukkamittut saqqummiussaat isumaqatigalugit, taamaattumillu ataatsimiinnermi matumani taakkuninnga uteqattaariniarani.

Ilanngullugu sulissutigerusuppaa, Kommuneqarfik Sermersooq kommunimi innuttaasut ukioqqortuunngortut najugaqatigiiffiinik pilersitsinermigut kommuunitut allanut maligassiusuunissaa – najugaqatigiiffiit, utoqqaat pisariaqartitaannut naleqqussakkat. Inissiani taamaattuni utoqqaat najugaqartut aaqqissussisinnaapput ulluinnarni tapersersoqatigiinnissartik ikorfartoqatigiinnissartillu siunertaralugu, imminnut pulaartarlutik, nereqatigiilssinnaallutik, nuannisaqatigiillutik allatigullu aaqqissuusseqatigiittarlutik, najugaqartut ataasiakkaat pisariaqartitsinertik kissaateqarnertillu aallaavigalugit peqataaffigisinnaasaannik. Taamatut najugaqarneq utoqqarnut inuunermik toqqissisimanarnerusumik kiserliornannginnerusumillu pilersitsissaaq – naatsumik oqaatigalugu inuunerup naleqassusianik qaffassaataassalluni - aammalu qanigisaasunut toqqissisimanerulersitsissalluni kommunillu angerlarsimaffimmi ikiortinit pisariaqartitsineranik annikillisaataasinnaalluni. Aamma utoqqarnut najugaqatigiiffiit kommunip utoqqaat sapinngisamik sivisunerpaamik namminneq inigisaminni najugaqarnissaannik anguniagaanut piviusunngortitseqataasinnaapput, taamaalillutillu utoqqaat illuliortiternissamik pisariaqartitsinnginnerulersitsinikkut sipaaruteqartoqarsinnaassalluni.

Dortheap anguniagaa tassaavoq, kommunimi utoqqaat annertuumik peqataatinneqalernissaat. Kommune ineriartortuartuuvoq, utoqqaallu qiviassagaanni, peqataatinneqartanngillat imaluunniit ineriartornermut malinnaatinneqartaratik. Eqqoriaannarneqartarpoq utoqqaat qanoq innersut tusarniaaffiginagit peqataatinnagillu.

**Ad. 8) Kommuneqarfik Sermersuumi Utoqqaat pillugit Siunnersuisooqatigiit pillugit innuttaasunut utoqqarnut paasissutissiinissamut pilersaarut/isumassarsiat**

Utoqqaat pillugit siunnersuisooqatigiit innuttaasunut utoqqaanerusunut attaveqarusupput, aamma siunnersuisooqatigiit Facebookimi quppernermik pilersitsinissartik eqqartorpaat, siunnersuisooqatigiit taamaalillutik nalunaaruteqartassapput innuttaasunillu saaffigineqarsinnaassallutik. Siunnersuisooqatigiit kissaatigaat, allaffeqarfik tulliani ataatsimiinnissamut misissuissasoq, kommunip oqartussaaffigisaanik Facebookimi quppernermik pilersitsisoqarsinnaanera pillugu.

Qulequtaq ataatsimiinnissap tullissaanut oqaluuserisassanngortitassatut inissinneqarpoq.

**Ad. 9) Ukiumut pilersaarutit 2022**

Utoqqaat pillugit Siunnersuisooqatigiit aalajangiuppaat, 2022-mi sisamanngornikkut nalunaaqutaq 15.00-17.00 arfinileriarluni ataatsimiittoqartassasoq.

**Ad. 10) Taasariaqartut allat**

Jakob Thorsenimit kissaatigineqarpoq, Utoqqaat pillugit Siunnersuisooqatigiit Kommuneqarfik Sermersuup utoqqaat pillugit politikkia nassiunneqassasoq. Allaffeqarfimmut tamatuma naammassineqarnissaa qinnutigineqassaaq.

Misissorneqassaaq, 2022-mi qaqugukkut Suliffeqarnermut Isumaginninnermullu Ataatsimiititamut pitsaanerussasoq Utoqqaat pillugit Siunnersuisooqatigiit peqatigalugit ullormik immikkut ittumik sammisaqarfiusumik ataatsimeeqatigiittorqanissaa.

Utoqqaat pillugit Siunnersuisooqatigiit misissortikkusuppaat, Sanarfinermut Avatangiisinullu Ingerlatsivimmut ajornannginnersoq ataatsimiinnermi tullermi aggerlutik nunaminertanik atugassiinerit aamma utoqqarnut inissiat pillugit saqqummiussisinnaanersut.

Suliniutinik pingaarnersiuineq tulliani ataatsimiinnissamut oqaluuserisassanut ilanngunneqassaaq.